El Cinema Tívoli acomiada gener viatjant a “Villaviciosa de al lado”
2025-07-24

Deixant arrere la llunyana galàxia de Rogue One, el cinema Tívoli acomiadarà el mes de gener viatjant a un llogaret que, encara que fictici, resulta molt més proper per a tots els mortals i sobretot, per a aquells que tinguen ganes de riure. Es tracta de “Villaviciosa de al lado”, el poble que dóna nom a la comèdia espanyola que està arrasant en les taquilles, des del mateix dia de la seua estrena.

Dirigida per Nacho G. Velilla i protagonitzada per Carmen Machi, “Villaviciosa de al lado” es projectarà en el cinema Tívoli el divendres 20 de gener, a les 19 h i a les 22:30 h i també el diumenge 22 de gener, a les 17 h i a les 19:30 h. Les entrades per a gaudir de les millors estrenes en la sala de Burjassot tenen un preu únic de 4 euros i es poden adquirir des d’aproximadament una hora abans de l’inici de cada passada.

No recomanada per a menors de 16 anys, la comèdia en el repartiment de la qual també estan presents Leo Harlem, Carlos Santos, Arturo Valls, Belén Cuesta o Macarena García, entre altres actors i actrius espanyols, situa a l’espectador en el poble de Villaviciosa de al lado on, un bon dia, ix la Grossa de la Loteria de Nadal. No obstant açò, no tot és tan fàcil com sembla i celebrar aquesta bona notícia costarà més del que es pensava en el poble, ja que el número guanyador es va vendre en el Club Momentos, un local d’alterne. Aquesta surrealista situació fa que els protagonistes que van comprar el bitllet dubten entre continuar en números rojos per a no confessar que estigueren al local o, per contra, cobrar el premi exposant-se a les opinions dels altres.